ZRUŠENÉ všeobecne záväzným nariadením č. 4/2007.

Všeobecne záväzné nariadenie
hlavného mesta Slovenskej republiky Bratislavy
č. 3/1997
z 24. apríla 1997,
ktorým sa mení a dopĺňa všeobecne záväzné nariadenie č. 2/1994 hlavného mesta Slovenskej republiky Bratislavy, ktorým sa vyhlasuje záväzná časť Aktualizácie územného plánu hlavného mesta Slovenskej republiky Bratislavy, rok 1993

Čl. I
Všeobecne záväzné nariadenie č. 2/1994 hlavného mesta Slovenskej republiky Bratislavy, ktorým sa vyhlasuje záväzná časť Aktualizácie územného plánu hlavného mesta Slovenskej republiky Bratislavy, rok 1993, sa mení a dopĺňa takto:
(1) Funkčné využitie územia, ktoré bolo určené Doplnkom smerného územného plánu hlavného mesta Slovenskej socialistickej republiky Bratislavy z roku 1985, aktualizovaného uznesením Mestského zastupiteľstva hlavného mesta Slovenskej republiky Bratislavy č. 640/1994 zo dňa 7. 4. 1994 sa mení v mestskej časti Bratislava-Karlova Ves takto:
v lokalite Líščie údolie - Krčace z funkcie poľnohospodárska pôda na funkciu malopodlažná bytová zástavba.
(2) Predmetom zmeny podľa odseku 1 je územie v katastrálnom území Karlova Ves v rozsahu podľa zakreslenia v grafickej prílohe tohto nariadenia.

Čl. II
Záväzné regulatívy funkčného a priestorového usporiadania územia, potrebné na spracovanie podkladu pre územné konanie, sú formulované v regulačných listoch Urbanistickej štúdie rodinných domov Bratislava Karlova Ves Líščie údolie - Krčace, ako záväzne prehlbujúce vyšší stupeň územnoplánovacej dokumentácie, v tejto štruktúre:
a)	regulácia funkčného využitia územia
-	neprípustná funkčná náplň v území
b)	egulácia intenzity využitia územia
-	minimálna plocha stavebnej parcely
-	koeficient maximálnej zastavanej plochy parcely objektmi
-	koeficient minimálnej ozelenenej plochy parcely
c)	regulácia spôsobu využitia územia
-	neprípustné spôsoby zastavania parcely
-	maximálna podlažnosť objektov realizovaných na parcele.

Čl. III
Zmeny a doplnky Aktualizácie územného plánu hlavného mesta Slovenskej republiky Bratislavy, rok 1993 v mestskej časti Bratislava-Karlova Ves podľa tohto nariadenia sú uložené na Magistráte hlavného mesta Slovenskej republiky Bratislavy, na Miestnom úrade mestskej časti Bratislava-Karlova Ves, na Krajskom úrade Bratislava a na Okresnom úrade Bratislava IV.

Čl. IV
Toto všeobecne záväzné nariadenie nadobúda účinnosť 1. júna 1997.

Peter Kresánek v. r.
primátor